钦定古今图书集成/明伦汇编/家范典/第063卷 > 《昆弟诰》夏侯湛
## 钦定古今图书集成/明伦汇编/家范典/第063卷 > 《昆弟诰》夏侯湛

“惟正月，才生魄。”湛若曰：“咨尔昆弟淳、琬，瑫谟总瞻，古
人有言：‘孝乎惟孝，友于兄弟。死丧之戚，兄弟孔怀’。又
曰：‘周之有至德也，莫如兄弟’。於戏！古之载于训籍，传
于《诗》《书》者，厥乃不思，不可不行。尔其专乃心，一乃听，
砥砺乃性，以听我之格言。”淳等拜手稽首。湛若曰：“呜
呼！惟我皇乃祖滕公，肇釐厥德厥功，以左右汉祖，弘
济于嗣君，用垂祚于后世。世增敷前轨，济其好行美
德，明允相继，冠冕胥及。以逮干皇曾祖愍侯，寅亮魏
祖，用康乂厥世，遂启土宇，以大综厥勋于家。我皇祖
穆侯，崇厥基以允釐显志，用恢阐我令业。维我后府
君侯，祗服哲命，钦明文思，以熙柔我家道，丕隆我先
绪。钦若稽古训，用敷训典籍，乃综其微言。呜呼！自三
坟、五典、八索、九丘，图纬六艺，及百家众流，罔不探赜
索隐，钩深致远。《洪范》九畴”，彝伦攸叙。乃命世立言，越
用继尼父之大业，斯文在兹。且九龄而我王母薛妃
登遐，我后孝思罔极，惟以奉于穆侯之继室蔡姬，以
致其子道。蔡姬登遐，隘于穆侯之命，厥礼乃不得成，
用不祔于祖姑，惟乃“用骋其永慕。厥乃以疾辞位，用
逊于厥家；布衣席槁，以终于三载。厥乃古训无文。我
后丕孝其心，用假于厥制，以穆于世父使君侯。惟伯
后聪明睿智，弈世载德，用慈友于我后。我惟蒸蒸是
虔，罔不克承厥诲，用增茂我敦笃，以播休美于一世，
厥乃可不遵。惟我用夙夜匪懈，日钻其道，而仰之弥
高，钻之弥坚，我用欲罢不敢。岂惟予躬是惧，实令迹
是奉。厥乃昼分而食，夜分而寝，岂惟令迹是畏，实尔
犹是仪。呜呼！余其敬哉！”俞余闻之，周之有至德，有妇
人焉。我母氏羊姬，宣慈恺悌，明粹笃诚，以抚训群子。
厥乃我龀齿，则受厥教，于书学，未遑惟宁，敦《诗》《书》《礼》
《乐》，孳孳弗倦。我有识，惟与汝服厥诲，惟仁“义，惟孝友
是尚。忧深思远，祗以防于微翳。义形于色，厚爱平恕，
以济其宽裕。用缉和我七子，训迪我五妹。惟我兄弟
姊妹，束修慎行，用不辱于冠带。实母氏是凭，余其为
政。”“尔惟母氏，仁之不行是戚，余其望色思宽，狱之
不情，教之不泰是训，予其纳戒思详。”呜呼！惟母氏信
著于不言，行感于神明。若夫恭事于蔡姬，敦穆于九
族，乃高于古之人。古之人，厥乃千里承师，矧我惟父
惟母，世德之馀烈，服膺之弗可及，景仰之弗可阶。汝
其念哉！俾群弟天祚于我家，俾尔咸休明是履。淳英
哉文“明柔顺，琬乃沉毅笃固。惟瑫厥清，焠平理谟。茂
哉隽哲寅亮，总其弘肃简雅，瞻乃纯铄惠和。惟我蒙
蔽，极否于义训。嗟尔六弟，汝其滋义洗心，以补予之
尤。余乃亦不敢忘汝之阙。呜呼，小子瞻，汝其见予之长于仁，未见予之长于义也。”瞻曰：“俞以如何？”湛若曰：
“我之肇于总角，以逮于弱冠，暨于今之二毛，受学于
先载，纳诲于严父慈母，予其敬怠于厥身，而匡予之
纤介，翼予之小疵。使予有过，未曾不知。余知之𨔟改，
惟冲子是赖。予亲于心，爱于中，敬于貌。厥乃口无择
言，柔惠且直，廉而不刿，肃而不厉。厥其成予哉。用集
我父母之训，庶明厉翼迩，可远在兹。”瞻拜手稽首曰：
“俞。”湛曰：“都，在修身，在爱人。”瞻曰：“吁！惟圣其难之。”湛曰：
“都。厥不行惟难，厥行惟易。”淳曰：“俞。明而昧，崇而卑，冲
而恒，显而贤，同而疑，厉而柔，和而矜。”湛曰：“俞。乃言厥
有道。”渟曰：“俞，祗服训。”湛曰：“来，琬，汝亦昌言。”琬曰：“俞。身
不及于人，不敢堕于勤，厥故惟新。”湛曰：“俞。瑫亦昌言。”
瑫曰：“俞。滋敬于己，不滋敬于己。惟敬乃恃，无忘有耻。”
湛曰：“俞。谟”亦昌言。谟曰：“俞。无忘于不可不虞。形貌以
心，访心于虞。”湛曰：“俞。总亦昌言。总曰‘俞。若忧，厥忧以
休’。”湛曰：“俞。”瞻亦昌言。瞻曰：“俞。复外惟内取诸内，不忘
诸外。”湛曰：“俞，休哉。”淳等拜手稽首，湛亦拜手稽首，乃
歌曰：“明德复哉！家道休哉！世祚悠哉！百禄周哉！”又作
歌曰：“讯德恭哉，训翼从哉！内外康哉！”皆拜曰：“钦哉。”